M. Hort, poslanec: (2003-04-23):
O koaličnej zmluve už tu hovoril František Mikloško a preto nebudem do tejto vody vstupovať. Chcel by som však upozorniť na to, že téma interrupcií, tvrdosti tohto zákona, alebo mäkkosti, je problémom, o ktorom sa diskutuje odvtedy, ako sa v našej spoločnosti mohlo začať verejne diskutovať, to znamená od roku 1989. Od roku 1989 s menšími alebo väčšími úspechmi alebo neúspechmi sa táto téma dostávala na pretras a musím konštatovať, že vždy sa dostávala na pretras s cieľom zákon, ktorý sme zdedili z komunizmu, sprísniť v zmysle alebo s obavou zachovania alebo nezachovania národa, s obavou zachovania alebo nezachovania nášho slovenského alebo občianskeho rodu na Slovensku. Sám som o tejto veci diskutoval veľakrát s ľuďmi, ktorí mi vedeli nastaviť mravné, morálne a iné zrkadlo a pochopil som, že táto téma by sa mala dostať na rokovanie snemovne Národnej rady vtedy, keď bude prediskutovaná nielen v odborných kruhoch, keď bude prediskutovaná v kruhoch, ktoré predstavujú vážne morálne autority, a to nielen v cirkvi, ale s ostatnými ľuďmi, ktorí majú záujem diskusiu v tejto oblasti posunúť dopredu. Lebo táto téma sa netýka len matky, pri všetkej úcte k ženám, táto téma sa týka dieťaťa, táto téma sa týka rodiny, táto téma sa týka aj národa. A veľmi vážne sa týka národa v tej dobe, v ktorej teraz žijeme. Viete, keď som sa zamyslel nad tým, s akou ľahkosťou, po tom všetkom, čo sa už o tejto veci „oddiskutovalo“, s obavami niektorých kruhov, že sa ten zákon sprísni, sa takýto návrh, ktorý naopak nesprísňuje, ale liberalizuje tento bod alebo tento problém našej spoločnosti, s akou ľahkosťou sa dostáva na rokovanie Národnej rady. Spomenul som si na to, ako sme svojho času prerokúvali v poslaneckom grémiu návrh na obmedzenie poslaneckej imunity. To sa musím nad tým pousmiať, keď sme sa dokázali v grémiu zhodnúť, že neurobíme z ústavy trhací kalendár a nepôjde s jedným návrhom Galbavý, s druhým pôjde Mečiar, s tretím pôjde pán Fico a vieme sa vzácne zhodnúť na tom, že takúto vec, ako je poslanecká imunita, budeme riešiť v spoločenstve nielen jedného poslaneckého klubu, nielen koalície, ale aj opozície, a vec, ktorá sa týka života a smrti, ktorá sa týka budúcnosti, ktorá sa týka takej citlivej otázky, ako je zrušenie života pred jeho narodením, takáto vec sa dostane s takouto ľahkosťou na rokovanie Národnej rady. Ja si myslím, že každý, a nejdem vstupovať do svedomia ani lekárom, ani právnikom, ani slobodným tu prítomným, ani ženatým, ani viacnásobným matkám a otcom, takáto vec je niečo, čo predtým, ako sa veľmi vážne začne celospoločenská diskusia, jednoducho nie je možné ju posunúť do takej vážnej rozhodovacej roviny, kde budeme mnohí z nás nie celkom „obdarení“ všetkými informáciami, ktoré potrebujeme. A mnohí z nás, ktorí máme iba svedomie, ktoré sme zdedili výchovou, ktorú sme dostali, a pritom nikomu nechcem do svedomia vstupovať, ale myslím si, že to je téma, ktorá sa dá nazvať slovom transcendentná, nepatrí sem dnes, nebude sem patriť ešte v blízkej budúcnosti, lebo ak chceme my, ktorí máme iný názor, rešpektovať tých, ktorí si myslia, že do koaličnej zmluvy ani nikde sa tieto témy nemohli zapísať preto, lebo nie je ešte zrelá doba, tak prosím všetkých tých, ktorí vyžadujú v tejto oblasti toleranciu, aby s týmito témami dnes a teraz neprichádzali, pretože dnes a teraz nie je doba na to, aby sme ich takýmto spôsobom riešili. Ja som v tomto duchu prosil, nemali sme v poslaneckom klube stanovisko jednotné, ktoré by sme tu chceli predostrieť, ale prosil som poslancov nášho poslaneckého klubu, aby zvažovali všetky tieto skutočnosti, aby to, čo sa neodhodlal nikto urobiť, za posledných 13 rokov, to znamená akýmkoľvek spôsobom túto veľmi citlivú tému posunúť niekam, a my sa naozaj dnes bavíme o tom, či zlegalizujeme interrupciu nie do 12 týždňov, ale do 24 týždňov. O tom sa tu dnes rozprávame. A v tejto oblasti takýmto závažným spôsobom ešte ani jeden z parlamentov doposiaľ sa neodvážil pristúpiť k rokovaniu a k hlasovaniu. Teraz, prosím, v tomto zmysle zvažujme a prosím vás, aby sme tento návrh nepodporili. Ďakujem pekne. (Potlesk.)